Nemmeslay-d daɣen, ɣef yiferdisen iɣef tebna tefyirt tuddist d wassaɣen yellan gar yisumar-ines, ama d asagel ama d taɣuni. Tafyirt tuddist tebna ɣef sin n yisumar neɣ ugar, yella wanda asumar wis sin (asumar amugil) yugel ɣer usumar amezwaru (asumar agejdan) yezdin s wassaɣ n usagel, aferdis-agi ur yeṭṭuqet ara deg wammud-nneɣ, yewweḍ leḥsab 19,12% , isumar n tefyirt, yezmer ad ten-yecrek wassaɣ n usagel s tesɣunt nufa-d 12,17% am wakken daɣen yezmer ad yili mebla tasɣunt nufa-d 6,95%. Yella wanda isumar n tefyirt, d ilelliyen, yal yiwen yezmer ad yili weḥd-s, yal yiwen yesɛa anamek iman-is, yezdi-ten wassaɣ n tɣuni, aferdis-agi yeṭṭef amur ameqqran deg wammud-nneɣ yewweḍ leḥsab-ines 80,88% , isumar n tefyirt yezmer ad ten-yecrek wassaɣ n tɣuni s tesɣunt 3,91 am wakken yezmer ad yili mebla tasɣunt, nufa-d amur ameqqran n temseɛreq yezdi-tent wassaɣ n tɣuni mebla tasɣunt, yewweḍ leḥsab-nsent ɣer 76,97%.